
REFERAT

pentru avizarea Planului Urbanistic de Detaliu „Locuinte colective si functiuni complementare ”, str. Gr. Alexandrescu – Aleea Viilor, Timişoara


Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;

Având în vedere documentaţia înregistrată cu nr. U32007-004920/12.10.2007, prin care se solicită avizarea din punct de vedere urbanistic a Planului Urbanistic de Detaliu „Locuinte colective si functiuni complementare” – str. Gr. Alexandrescu – Aleea Viilor, Timişoara.

Având în vedere cerinţele Certificatului de Urbanism nr. 4998 din 21.08.2007.

Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Planului Urbanistic de Detaliu „Locuinte colective si functiuni complementare”– str. Gr. Alexandrescu – Aleea Viilor, Timişoara.

Documentaţia este iniţiată de beneficiara EVGHENIA TORNOREANU şi elaborată de S.C. STUDIO ARCA S.R.L. Timişoara, pr. nr. 218/2007.

Terenul propus pentru construire este situat în intravilanul orasului, in zona de nord, la intersectia aleii Viilor cu str. Gr. Alexandrescu – inelul IV.

Zona studiata care face obiectul acestei documentatii nu se afla in zona protejata sau de protectie a monumentelor istorice, respectiv zonă de interes deosebit pentru care este necesar avizul Consiliului Judeţean Timiş.  

In cadrul PUG Timisoara s-a stabilit ca aceasta zona este destinata pentru locuire si functiuni complementare / institutii si servicii publice. In aceasta zona au fost intocmite si aprobate mai multe documentatii de urbanism, proiecte rezidentiale importante cu regim de inaltime mare P+6E/8E, local P+10E.

Terenul studiat este în proprietatea d-nei Tornoreanu Evghenia si este identificat prin C.F. nr. 134257, nr. cad. Cc 576/23/1/1, A 576/23/1/2 având o suprafaţă de 13 100 mp si  C.F. nr. 134258, nr. cad. Cc 576/23/2, 576/23/3 cu o suprafata de 4000 mp. 

Terenul este liber de constructii, neamenajat si este accesibil de pe latura sa sud-estica (str. Gr. Alexandrescu) si de pe latura nord-estica (Aleea Viilor). .

Documentaţia are drept obiectiv amplasarea unor cladiri multietajate de locuinte (regim maxim de inaltime S+P+10E+Er spre str. Gr. Alexandrescu) cu  parcari si spatii tehnice la subsol. Incinta se va amenaja cu spaţii verzi (min. 10% din suprafata terenului), platformă pentru colectarea deseurilor menajere şi parcaje ce vor deservi clădirile propuse (~113 locuri). 

Accesul auto si pietonal se va face de pe str. Gr. Alexandrescu si de pe Aleea Viilor şi va permite accesul maşinilor de intervenţie.

Se vor asigura parcari la nivelul terenului si parcaje colective la subsolul cladirilor in conformitate cu Avizul Comisiei de Circulatie nr. TH2007-005028/18.10.2007.

Obtinerea Autorizatiei de Construire este conditionata de realizarea locurilor de parcare necesare functiunii propuse exclusiv pe parcelele detinute de beneficiari, in conformitate cu Anexa 2 din R.L.U. aferenta P.U.G., aprobat prin HCL nr. 157/05.08.2002.

Autorizatia de Construire se va emite doar dupa ce suprafetele de teren afectate de drumuri vor deveni domeniul public.

Indicii propuşi în prezenta documentaţie sunt:

· un procent de ocupare al terenului de max. 45,0% pentru functiuni complementare, 35,0% pentru locuire

·  un coeficient maxim de utilizare al terenului 4,0, iar  suprateran maxim 3,0
· regim de înălţime S+P+10E+Er

Se vor respecta condiţiile impuse prin avizele eliberate de deţinătorii de reţele şi utilităţi publice.

Documentaţia de urbanism este însoţită de avizele şi acordurile conform Ghidului privind metodologia de elaborare şi conţinutul cadru al P.U.D. aprobat prin Ordinul nr. 37/N/2000 al M.L.P.A.T. ( M.T.C.T.)

Planul Urbanistic de Detaliu, „Locuinte colective si functiuni complementare”–  str. Gr. Alexandrescu – Aleea Viilor, Timişoara, se va integra în Planul Urbanistic General al Municipiului Timişoara şi va avea o valabilitate de 10 ani. 

